b"\n_START_ARTICLE_\nSant Miquel de Vallmanya\n_START_SECTION_\nDescripci\xc3\xb3\n_START_PARAGRAPH_\nEs troba al km 5 sortint de Tordera cap a Hortsaviny\xc3\xa0 pel carrer de Vallmanya o d'Immaculada. La fa\xc3\xa7ana t\xc3\xa9 el coronament ondulat t\xc3\xadpicament barroc. El campanar, quadrat, t\xc3\xa9 el tram superior de ma\xc3\xb3 vist i est\xc3\xa0 cobert amb una c\xc3\xbapula. \xc3\x89s el centre del ve\xc3\xafnat de Vallmanya, compost per una esgl\xc3\xa9sia i la casa del sagrist\xc3\xa0, al voltant de les quals s'hi troba el cementiri. El conjunt mira cap al cim amb una esplanada al davant, des del qual s'albira tota la Vall de la Riera de Vallmanya fins als contraforts del Montnegre. Aquesta petita esgl\xc3\xa9sia s'albira entre el paisatge, amb el campanar de dos cossos de torre quadrada, m\xc3\xa9s antic, que fa costat per simetria entre l'habitatge del sagrist\xc3\xa0 a l'esquerra i la senzilla fa\xc3\xa7ana emblanquinada de la capella.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia est\xc3\xa0 documentada des de l'any 1021. L'edifici actual \xc3\xa9s del segle XVI, modificat de nou el 1826, segons es pot llegir a la porta. En el 1315 se l'anomena com Sancti Michaelis de Vallemagna, en l'acte de presentaci\xc3\xb3 d'homenatge fet per Galceran de Cam\xc3\xb3s a favor de Guillem, bisbe de Girona, per les d\xc3\xa8cimes d'aquesta parr\xc3\xb2quia. En el 1362 passa a pert\xc3\xa0nyer a la Catedral de Girona, com pot veure's en el Llibre verd dels feus del cap\xc3\xadtol de la catedral de Girona."